IPL নিয়ে ফের সরব প্রাক্তন পাক ক্রিকেটার

ওয়েব ডেস্ক: আন্তর্জাতিক ক্রিকেটে ভারতের আধিপত্য নিয়ে আবারও সরব হলেন পাকিস্তানের প্রাক্তন অধিনায়ক ইনজামাম উল হক (Inzamam Ul Haq)। এবার আইপিএল-এর (IPL) বিরুদ্ধে আওয়াজ তুললেন তিনি। বিশ্বের বিভিন্ন দেশের ক্রিকেট বোর্ডগুলিকে আহ্বান জানিয়ে ইনজামাম বলেছেন, ভারতের মতো অন্য দেশগুলিও কঠোর অবস্থান নিক এবং নিজেদের ক্রিকেটারদের আইপিএলে খেলতে পাঠানো বন্ধ করুক।

সম্প্রতি, একটি টেলিভিশন অনুষ্ঠানে ইনজামাম বলেন, “আইপিএলে বিশ্বের সেরা ক্রিকেটাররা অংশ নেন। কিন্তু বিসিসিআই (BCCI) কখনই তাদের খেলোয়াড়দের অন্য দেশের লিগে খেলতে দেয় না। তাই প্রশ্ন ওঠে, অন্য দেশের বোর্ডগুলিও কেন একই নীতি গ্রহণ করবে না?” তাঁর এই মন্তব্য দ্রুত ভাইরাল হয় সমাজমাধ্যমে।

আরও পড়ুন: IPL থেকে ২ বছরের জন্য নির্বাসিত ইংরেজ তারকা, কিন্তু কেন?

যদিও এই প্রথম নয়, এর আগেও একাধিকবার এরকম অভিযোগ তুলেছেন তিনি। গত ২ মার্চ চ্যাম্পিয়ন্স ট্রফির সময়ও তিনি একই দাবি তুলেছিলেন। তাঁর মতে, ভারতীয় ক্রিকেট বোর্ডের একতরফা নীতির কারণে ক্রিকেট বিশ্বে ভারসাম্য নষ্ট হচ্ছে। তাই ভারতের এই ‘দাদাগিরি’ ঠেকাতে সব দেশের বোর্ডগুলির একজোট হওয়া প্রয়োজন বলে দাবি করেছিলেন ইনজামাম।

Every board should stop sending their players in IPL: Inzimam UL Haq pic.twitter.com/8vp8OjEjV3

— ٰImran Siddique (@imransiddique89) March 13, 2025

প্রসঙ্গত, বিসিসিআই ভারতের কোনও পুরুষ ক্রিকেটারকে বিদেশি ফ্র্যাঞ্চাইজি লিগে খেলার অনুমতি দেয় না। তবে মহিলা ক্রিকেটারদের ক্ষেত্রে এই নিয়ম শিথিল। এর ফলে হরমনপ্রীত কৌর, স্মৃতি মন্ধানারা বিগ ব্যাশ, ক্যারিবিয়ান প্রিমিয়ার লিগ বা দ্য হান্ড্রেডে খেলতে পারেন।